பிள்ளையைக் காணவில்லை என்று தேடிய அயலவர்கள், சடலத்தையே கிணறு ஒன்றில் இருந்து மீட்டுள்ளனர். கொலையாளிகள் என்ற சந்தேகத்தில் மூன்று பேர் கைது செய்யப்பட்டிருக்கிறார்கள். வழக்கு விசாரணைகள் நடக்கின்றன. இந்தக் கொலை அல்லது றெஜினாவின் கதை இரண்டு மூன்று நாள் ஊடகச் செய்திகளோடு கரைந்துபோய் விட்டது. இனி அவ்வப்போது நடக்கும் வழக்கு விசாரணைகளில் மெல்லியதாக எழுந்தடங்கும். ஏற்கனவே நடந்த இதைப்போன்ற பல கொடுஞ்செய்திகளை எல்லோரும் மறந்து விட்டனர். ஒவ்வொருவருக்கும்தான் எவ்வளவு பிரச்சினைகள்? அதற்குள் இதையெல்லாம் நினைவில் வைத்திருக்க முடியுமா என்ன? இதற்கிடையில் இன்னொரு செய்தி வந்து புங்குடுதீவு மாணவி வித்தியாவின் கதையைப்போல இதை மறைத்து விடும்.